Tatoeba sentences — language code: ber
Bɣiɣ amestir.
Bɣiɣ timerqemt.
Bɣiɣ abiran.
Bɣiɣ amsaman.
Bɣiɣ atiliskud.
Bɣiɣ abeṛnus.
Bɣiɣ cwiṭ n watay.
Bɣiɣ ageṛṛu.
Bɣiɣ cwiṭ n yiẓem.
Ɛemmi Mḥend, akka i as-ssawalen wid i t-yessnen, d yiwen urgaz yeddan ddeqs deg leɛmer.
Nezmer ad t-nesmel gar yimɣaren yellan ɣef tizi n tewser.
Imdanen am netta, tettaǧǧa-ten tezmert ɣas ma netta mazal-it yeṭṭef cwiṭ, ar tura yezga yetteḥrurud acku terra-t tmara.
Aqerruy-is iffelɣed deg tama n sdat d ayen yessehrin anyir-is, ayen d-yeggran seg-s, zerɛen kra n wanẓaden imellalen smektayen-d tawḍuft.
Iseggasen iɛebba ggten, daymi i yeɛkef uɛrur-is, iga am tqellaɛt i ttandin warrac i umergu deg tsemhuyt n tegrest.
Ɛemmi Mḥend iɛedda-d akk fell-asent.
Urǧin ixemmem abrid ad d-yeggri anda akka i d-yeggra.
Yella yettidir deg telwit d twacult-is, tameṭṭut-is, iwumi yessawal “azgen-iw”, nettat isem-is Tasaɛdit, akk d mmi-s Sliman, d winna kan i yesɛa.
Tameṭṭut n Sliman qqaren-as Mennun.
Tudert yedder d twacult-is deg tazwara teččur d tumert.
Yesɛedda kra n yiseggasen n lferḥ ur d-ttuɣalen ara akk.
Kra din yefsi am udfel i d-iwala yiṭij, amzum d targit i yurga.
Ad yeqqim kan ad d-iggar nnhati ta deffir tayeḍ mi ara d-yemmekti izri-s.
Yella kullec yugar fell-as: tazmert, adrim, imeddukal, tarwa, tayri, kra din…
Tayri-s d Tasaɛdit, azgen-is, yid-s yuwi-d abrid n tudert nnig n uzgen n lqern.
Yebḍa yid-s ussan tezdeɣ tezdeg d tafat d wussan zedɣent tillas.
Am wass-a i d-tedda d tislit, d nettat i ira seg wasmi i d-zgant wallen deg wallen.
Ula d nettat tedda deg lebɣi n wayen akken i tt-yettseggiren ad teḥmmel Mḥend Urabaḥ d kra akk i t-id-yesmektayen: tikli-s, taḍsa-s, awehhi-ines, aqesser-is, iselsa-s, udem-is…
Kullec yedda.
Ɣer taggara akken qqaren: “Yemlal uzduz afus-is” neɣ ahat ilaq yella akka wanzi-a: “Temlal tmehrazt azduz-is”.
Qqimen akken azal n uzgen n lqern d azduz iteddez tamehrazt-is war ɛeyyu.
Iseggasen-nni kan imenza, leɛtab yeffeɣ ɣer tafat, d Sliman i d-yernan ad issemɣer tawacult.
Ma d tura, anef-as kan, Ɛemmi Mḥend yerwa-tent.
Ula d axxam yuɣal ur t-yesɛi.
Kra n teswiɛt ddaw n tqenṭyar i yesɛedday uḍan-is.
Wissen acḥal yeqqim akken, yuɣal yufa yiwet n tɛecciwt, yerra-tt d taxxamt-is.
Meqqar din yedduri, ur kkatent ara fell-as legruri n umewan d tegrest.
Cwi kan diɣen tugar-as-d cwiṭ n tezmert s way-s yettmetra učči-ines.
Itteḥrurud seg wadeg ɣer wayeḍ, win t-iɣaḍen ad as-d-yelḥeq kra n yiččenččunen n sserf.
S yis-sen ittaɣ-d ayen ara iqewwet iman-is d wayen ara issizdeg tafekka-s.
Ɣas ma ixuss deg kullec, maca tezdeg yerra-tt nnig akk n tlufa, iḥemmel ad yili zeddig.
Kulfeɣ-as Rebbi i temɣer.
Akka i yennum yeqqar mi yezzuɣur iman-is deg yiberdan, yessutur medden ad t-id-ɣiten s cwiṭ n usurdi s way-s ara d-yaɣ tegella n wass.
Yal ass ideɛɛu ɣer Rebbi ad t-ikkes akkin, ad d-yeǧǧ listeɛ i wid yessagren tazmert.
Iteddu s leɛqel yettxemmim, ugur i t-izeglen wayeḍ ad t-yelḥeq.
Yettemderkal deg yiberdan.
Acḥal n tikkelt i yemceḥ aɣebbar ɣer ccib-is.
Am yiwen ubrid mi yeɣli tibelfudemt, yeqqim ddeqs akken ur d-yekkir ara, yerna yiwen ur d-yejbi ad t-id-isbedd.